Premierul Victor Ponta, căruia medicii i-au recomandat o intervenţie chirurgicală urmare a accidentării suferite la genunchi la un meci de baschet, va fi operat la finele lunii iunie-începutul lunii iulie, cel mai probabil la Spitalul Militar, au declarat pentru MEDIAFAX surse apropiate premierului.

Sursele oficiale au declarat anterior că premierul Victor Ponta a fost, joi, la Spitalul Militar Central din Bucureşti, pentru un control la genunchi, iar în urma investigaţiilor medicii i-au recomandat o intervenţie chirurgicală.

Premierul Ponta a fost la un control la Spitalul Militar Central în condiţiile în care de aproximativ două săptămâni are probleme la genunchiul stâng.

Conform surselor citate, premierul a făcut o investigaţie RMN, în urma căreia s-a stabilit că are un ligament rupt şi îi sunt afectate meniscul şi cartilagiul.

În urma investigaţiilor, medicii i-au recomandat o intervenţie chirurgicală în perioada următoare.

Sursele citate au mai precizat că nu s-a stabilit dacă premierul se va opera la Spitalul Militar sau într-o altă clinică.

La finele lunii mai, surse apropiate premierului Victor Ponta au declarat, agenţiei MEDIAFAX, că acesta s-a accidentat uşor, într-o zi de duminică, fiind lovit la piciorul stâng în timpul unui meci de baschet, medicii recomandându-i atunci să evite deplasările lungi pe jos, pentru un interval de 24-48 de ore.

La scurt timp, premierul a plecat la Tirana, pentru Summit-ul Procesului de Cooperare în Europa de Sud-Est, unde s-a scuzat faţă de preşedintele Albaniei că şchiopătează uşor, explicându-i că s-a accidentat în timpul unui meci de baschet.

"Îmi cer scuze, dar am jucat baschet şi sunt puţin...", i-a spus Ponta preşedintelui albanez, arătând spre piciorul stâng.

IMAGINI DE ARHIVĂ

În noiembrie 2006, un alt prim-ministru, Călin Popescu Tăriceanu, a fost obligat să se opereze la genunchi, în urma unui accident suferit din cauza unei alte pasiuni, şi anume călătoriile cu motocicleta.

Atunci, Tăriceanu a derapat cu motocicleta pe drumul naţional şi şi-a afectat ligamentele tot la piciorul stâng, operându-se la un spital din Franţa.